Predkladacia správa 

k materiálu 

Protokol k Európskej dohode o pridružení o európskom posudzovaní zhody 

a uznávaní priemyselných výrobkov - PECA

Vláda Slovenskej republiky uznesením č. 120/2002 zo 6. 2. 2002 pod bodom C1, uložila predsedovi Úradu pre normalizáciu, metrológiu a skúšobníctvo Slovenskej republiky a ministrovi zahraničných vecí pripraviť Protokol k Európskej dohode o pridružení medzi Európskymi spoločenstvami a ich členskými štátmi na jednej strane a Slovenskou republikou na druhej strane o posudzovaní zhody a uznávaní priemyselných výrobkov –PECA (ďalej iba Protokol) a predložiť ho na rokovanie vlády.

Predkladaný materiál obsahuje výsledky rokovaní s expertným tímom Európskej komisie (ďalej iba EK) v aktuálnom stave. 

Protokol je prílohou k Európskej dohode o pridružení medzi Európskymi spoločenstvami a ich členskými štátmi na jednej strane a Slovenskou republikou na druhej strane a má charakter medzinárodnej dohody podľa článku 7. odsek 4 Ústavy Slovenskej republiky, na vykonanie ktorej je potrebný zákon. 

Podmienkou ukončenia rokovaní na expertnej úrovni je záväzok vlády SR, že najneskôr  do ratifikácie  Protokolu dôjde k zmene zákona č. 264/1999 Z.z. tak, aby bolo dosiahnuté prinajmenej týchto cieľov:

1. Harmonizované slovenské technické normy (ustanovenie § 5 odsek 5 zákona č. 264/1999 Z.z. v znení zákona č. 436/2001 Z.z. o technických požiadavkách na výrobky a o posudzovaní zhody a o zmene a doplnení niektorých zákonov) boli identické s tými, ktoré boli publikované v Úradnom vestníku Európskych Spoločenstiev a ktoré poskytujú predpoklad zhody s technickými požiadavkami Smerníc Nového prístupu, ktoré sú uvedené v sektorových prílohách Protokolu. 

 2. § 5 ods. 6 zákona č. 264/1999 Z.z. v znení zákona č. 436/2001 Z.z. o technických požiadavkách na výrobky a o posudzovaní zhody a o zmene a doplnení niektorých zákonov, ktorý bude uplatňovať iba v neharmonizovanej oblasti a v tých sektoroch zahrnutých do Protokolu,  kde príslušná smernica EHS/ES umožňuje používanie národných noriem na splnenie požiadaviek zhody pokiaľ neexistujú žiadne harmonizované normy.  

§ 9 ods. 5 zákona č. 264/1999 Z.z. v znení zákona č. 436/2001 Z.z. o technických požiadavkách na výrobky a o posudzovaní zhody a o zmene a doplnení niektorých zákonov sa bude uplatňovať iba v mimoriadnych situáciách (havária, experimentálne účely) a nebude sa uplatňovať v sektoroch zahrnutých do Protokolu s výnimkou prípadov ak tak ustanovuje transponovaná smernica EHS/ES uvedená v sektorovej prílohe Protokolu.

3. § 11 ods. 3 zákona č. 264/1999 Z.z. v znení zákona č. 436/2001 Z.z. o technických požiadavkách na výrobky a o posudzovaní zhody a o zmene a doplnení niektorých zákonov sa nebude uplatňovať v sektoroch zahrnutých do Protokolu. Úrad pre normalizáciu, metrológiu a skúšobníctvo Slovenskej republiky uvedený v sektorových prílohách PECA ako notifikujúci orgán bude jediný zodpovedný a kompetentný na menovanie autorizovaných osôb alebo zmeny v ich menovaní.

Dôležitou súčasťou realizácie Protokolu je aj inštitucionálne zabezpečenie jeho realizácie. Predkladaný materiál sa ním však nezaoberá, keďže toto bolo súčasťou dokumentu „Stav pripravenosti SR na podpísanie Protokolu k Európskej dohode o pridružení, o európskom posudzovaní zhody a akceptácii priemyselných výrobkov (PECA) vrátane CEN, CENELEC a EOTC“, ku ktorému vláda Slovenskej republiky prijala uznesenie č. 120/2002.  Na informáciu však obsahuje zoznam autorizovaných osôb, ktoré boli navrhnuté Európskej komisii na výkon činnosti notifikovaných orgánov. 

Stručné zhrnutie očakávaného dopadu je uvedené v Doložke finančných, ekonomických, environmentálnych vplyvov a vplyvov na zamestnanosť.

Zoznam autorizovaných osôb navrhnutých na notifikáciu

1)	Elektrotechnický výskumný a projektový ústav (EVPÚ), a. s., Nová Dubnica 
–	NV č. 391/1999 o technických požiadavkách na strojové zariadenia,
–	NV č. 392/1999 pre elektrické zariadenia používané v určitom rozsahu napätia,
–	NV č. 394/1999 o elektromagnetickej kompatibilite,
–	NV č. 117/1999 na zariadenia a ochranné systémy určené na použitie v prostredí s nebezpečenstvom výbuchu,
–	NV č. 29/1999 na osobné ochranné pomôcky.

2)	Skúšobný ústav dopravnej a stavebnej techniky (SÚDST), š. p., Žilina 
–	NV č. 391/1999 o technických požiadavkách na strojové zariadenia,
–	NV č. 29/1999 na osobné ochranné pomôcky.

3)	Technický skúšobný ústav (TSÚ), š. p., Piešťany
–	NV č. 391/1999 o technických požiadavkách na strojové zariadenia,
–	NV č. 392/1999 pre elektrické zariadenia používané v určitom rozsahu napätia.

4)	Technický a skúšobný ústav stavebný (TSÚS), Bratislava 
–	NV č. 391/1999 o technických požiadavkách na strojové zariadenia.

5)	Technický a skúšobný ústav pôdohospodársky (TSÚP), Rovinka
–	NV č. 391/1999 o technických požiadavkách na strojové zariadenia,
–	NV č. 392/1999 pre elektrické zariadenia používané v určitom rozsahu napätia.

6)	VIPOTEST, s. r. o., Púchov
–	NV č. 29/1999 na osobné ochranné pomôcky.

7)	Výskumný ústav zváračský (VÚZ), Bratislava
–	NV č. 391/1999 o technických požiadavkách na strojové zariadenia, 
–	NV č. 392/1999 pre elektrické zariadenia používané v určitom rozsahu napätia,
–	NV č. 29/1999 na osobné ochranné pomôcky.

8)	VÚTCH – Chemitex, s. r. o., Žilina
–	NV č. 29/1999 na osobné ochranné pomôcky.